過胡文定公碧泉書堂
作者：張栻
朝代：宋

paragraphs: 入門認溪碧，循流識深源。
念我昔此來，及今七寒暄。
人事幾更變，寒花故猶存。
堂堂武夷翁，道義世所尊。
永袖霖雨手，琴書賁丘園。
當時經行地，尚想語笑溫。
愛此亭下水，固若玻璃盆。
晴看浪花湧，靜見潜鱗翻。
朝昏遞日月，俯仰鑑乾坤。
因之發深感，倚檻更忘言。